MONITOR EXTERN 16

16-23 IUNIE 1999
Cuprins
	1.
	Kosovo: Semnarea Acordului privind participarea trupelor ruse la KFOR

Reuniunea G-8 privind Kosovo

Semnarea Acordului de demilitarizare a UCK

Sondaj de opinie realizat în Serbia 9-14 iunie 1999

	2.
	Reuniunea anuală la nivel înalt UE-SUA

	3.
	Seminar NATO la Budapesta

	4.
	Declaraţii ale oficialităţilor ungare referitoare la statutul Voivodinei

	5.
	Problema Kosovo şi extinderea UE

	6
	Franţa: Consiliul Constituţional a declarat neconstituţională Carta limbilor regionale sau minoritare

	7.
	Vizita preşedintelui elen, Constantinos Stephanopoulos, în România

	8.
	Reuniunea anuală la nivel ministerial a CEFTA

	9.
	Vizita Secretarului de Stat, Madeleine Albright, în România

	10.
	Raportul anual al Federaţiei Internaţionale Helsinki despre încălcarea drepturilor omului

	 
	 

	 
	Anexe

	 
	Raport anual al Institutului Internaţional de Cercetări în domeniul Păcii

	 
	Reuniunea G-8 – Principalele puncte ale Declaraţiei privind problemele regionale şi Comunicatul final


 

 

1. KOSOVO

Semnarea acordului privind participarea trupelor ruse la KFOR

Vineri, 18 iunie a.c., s-a semnat la Helsinki, după lungi negocieri, un acord de compromis privind participarea trupelor ruse la Forţa internaţională de pace din Kosovo (KFOR).

Semnarea documentului a fost anunţată la o conferinţă de presă comună la care a participat şi preşedintele Finlandei, dl. Martti Ahtasaari.

“Am ajuns la un acord” în termenii ceruţi de NATO şi de Rusia – a declarat ministrul american al apărării, dl. William Cohen, care a semnat documentul împreună cu omologul sau rus, dl. Igor Sergheev. Dl. Cohen a menţionat că acordul va intra în vigoare “ după confirmarea sa de către NATO şi autorităţile ruse”. Precizând termenii compromisului, ministrul american a spus: “Trupele ruse vor fi sub controlul tactic al KFOR şi sub un control operaţional rus”.

Rusia va desfăşura în Kosovo, în cadrul KFOR, 3600 de militari, dinte care 2850, respectiv cinci batalioane, vor fi repartizaţi în sectoarele american, francez şi german, iar restul de 750 se vor afla pe aeroportul din Priştina.

Reuniunea G-8 privind Kosovo

Şefii de stat şi de guvern ai G-8 s-au întâlnit duminică, 20 iunie 1999, la Köln (Germania) pentru a analiza situaţia din Kosovo.

S-a făcut apel la toate părţile implicate în criza din Kosovo să respecte încetarea focului. Liderii G-8 (SUA, Rusia, Japonia, Germania, Franţa Marea Britanie, Italia şi Canada) au făcut apel şi la “locuitorii din Kosovo” să respecte securitatea “tuturor persoanelor ce trăiesc în această provincie, inclusiv a sârbilor şi a tuturor celorlalte minorităţi”, precizează documentul final al reuniunii.

· S-a afirmat angajamentul de cooperare cu Tribunalul internaţional pentru fosta Iugoslavie (TPI) de la Haga, voinţa de participare a liderilor G-8 la reuniunile ţărilor donatoare pentru reconstrucţia şi stabilitatea Balcanilor.

· Şefii de stat şi de guvern din G-8 au invitat Belgradul să se conformeze ansamblului de principii conţinute în Pactul de Stabilitate pentru Balcani, în special în ceea ce priveşte democratizarea şi respectarea drepturilor omului.

· S-a salutat adoptarea la 10 iunie, a Pactului de Stabilitate care a lansat un proces pentru Europa de sud-est având ca obiectiv asigurarea unei păci durabile, precum şi stabilitatea politică şi economică a regiunii.

· ţările membre G-8 şi-au exprimat acordul pentru demilitarizarea UCK.

· Liderii celor şapte ţări puternic industrializate s-au angajat să încheie rapid un acord de reeşalonare a datoriei externe a Rusiei, imediat ce Moscova întruneşte criteriile stabilite de Fondul Monetar Internaţional. În comunicatul dat publicităţii la încheierea summit-ului G-8 se arată că statele şi alte instituţii creditoare membre ale Clubului de la Paris, trebuie să continue să acorde sprijin Rusiei, în eforturile sale de realizare a stabilităţii economice şi relansării unei creşteri pe termen lung.

· S-a stabilit ca discuţiile ruso-americane privind dezarmarea strategică să fie reluate la toamnă (START-3, Tratatul ABM).

Un moment important al reuniunii l-a constituit întâlnirea dintre preşedinţii Bill Clinton şi Boris Elţîn. Boris Elţîn l-a invitat pe omologul său american, Bill Clinton să facă o vizită la Moscova a precizat dl. Sandy Berger consilierul pentru probleme de securitate naţională al preşedintelui SUA. În acelaşi timp premierul rus Serghei Stepaşin a fost invitat la Washington unde urmează să meargă în timpul verii ’99.

Cei doi preşedinţi au convenit să reia cursul normal al relaţiilor ruso-americane şi să privească de acum înainte spre viitor, a adăugat Sandy Berger, arătând de asemenea că cele două ţări doresc să depăşească momentul reprezentat de războiul din Kosovo, care a provocat puternice tensiuni între Rusia şi NATO. “Primul pas va fi convocarea în august a comisiei Gore-Stepaşin”, a spus el. Comisia purtând numele premierului rus şi al vicepreşedintelui SUA se ocupă de cooperarea economică şi tehnică între cele două ţări.

· Referitor la perspectivele economice mondiale, G-8 a afirmat că acestea s-au îmbunătăţit, dar există încă obstacole importante au afirmat duminică 20 iunie 1999, şefii de stat şi de guvern din G-8, la Köln (Germania).

Date fiind aceste obstacole, G-8 şi-a reafirmat “voinţa de aplica politici macroeconomice şi reforme structureale adecvate”. Aceste politici “vor contribui la o creştere mai echilibrată a economiei mondiale şi vor reduce prin aceasta dezechilibrele din balanţa de plăţi”, făcându-se aluzie la deficitul balanţei de plăţi a SUA, care ar urma să ajungă în acest an la 300 miliarde de dolari şi la circa 320 miliarde de dolari în anul 2000, conform celor mai recente previziuni ale marilor instituţii internaţionale.

SUA consideră de asemenea că ţările europene occidentale nu fac destul pentru a contribui la relansarea economiei mondiale, lăsându-le să fie singura “locomotivă” a acesteia, în detrimentul balanţei lor comerciale şi de plăţi.

· G-8 a apelat la Fondul Monetar Internaţional (FMI) şi Banca Mondială (BM) să sprijine instituirea unor programe de protecţie socială în ţările în curs de dezvoltare,.

“Cerem instituţiilor financiare internaţionale să sprijine şi să asigure adoptarea unor politici în domeniul infrastructurii sociale în ţările în curs de dezvoltare” se arată în comunicatul final al reuniunii.

În documentul menţionat se subliniază, totodată, importanţa alocării în continuare de investiţii în serviciile sociale de baza (sănătate, educaţie, etc.) chiar în momente de criză.

Semnarea acordului de demilitarizare a UCK

Armata de Eliberare din Kosovo, prin liderul său politic, Hashim Thaqi, şi Forţa Internaţională de pace din Kosovo (KFOR), prin comandantul acesteia, generalul Michael Jackson, au semnat un acord privind demilitarizarea gherilelor separatiste albaneze. Scurta ceremonie de semnare a avut loc la Priştina, putin după miezul nopţii de duminică spre luni, 21 iunie. La ceremonie a participat purtătorul de cuvănt al Departamentului de stat american, James Rubin.

Potrivit generalului Jackson, prin acest document, UCK a acceptat “să înceteze să mai existe ca fiorţă militară”. 

Conform calendarului, procesului de demilitarizare, UCK are la dispoziţie 30 de zile pentru a preda armele grele şi toate armele de calibru mic în termen de 90 de zile. În cursul acestei perioade, toate aceste locuri de depozitare a armamentului vor fi sub controlul UCK în prima lună, sub control comun al UCK-KFOR, în a doua lună, urmând să fie preluate exclusiv de trupele NATO după 90 de zile.

Sondaj de opinie realizat în Serbia între 9-14 iunie 1999

Între 9 şi 14 iunie a fost realizat un sondaj în Serbia pe un eşantion de 800 de persoane, consultate de agenţia de sondare a opiniei publice “Medium”.

Aproape şapte persoane din zece (69%) îl consideră pe preşedintele Slobodan Miloşevici responsabil de război, dar el rămâne personalitatea în care concetăţenii săi au cea mai mare încredere, în pofida unei puternice scăderi în popularitate.

Numai 15,6% din persoanele interogate au încredere în Slobodan Miloşevici faţă de aproximativ 30% în urmă cu un an, dar el îi devansează pe principalii lideri ai opoziţiei – Vuk Draşkovici (10%), Vojislav Şeşeli (8%) şi preşedintele muntenegrean, Milo Djukanovici (5%).

Cu toate acestea, Partidul Socialist, condus de Slobodan Miloşevici, ar obţine cel mai mare număr de voturi în cazul organizării de alegeri legislative anticipate (21,9%), rezultat egal cu cel înregistrat în ultimul scrutin din 1997.

Mişcarea Sârbă de Reînnoire, condusă de Vuk Draşkovici, totalizează 14,7% din intenţiile de vot (cu trei procente mai mult decăt la scrutinul precedent), în timp ce Partidul Radical al lui Vojislav Şeşeli nu ar obţine decât 14,7% din intenţiile de vot (cu trei procente mai mult decât la scrutinul precedent), în timp ce Partidul Radical al lui Vojislav Şeşeli nu ar obţine decât 10,5% din sufragii, ceea ce marchează o scădere de 0,5% comparativ cu rezultatul legislativelor din 1997.

2. Reuniunea anuală la nivel înalt UE-SUA

Luni 21 iunie a.c., s-au deschis la Bonn, lucrările reuniunii la nivel înalt UE-SUA. Principalele teme discutate în cadrul acestei reuniuni s-au referit la reconstrucţia regiunii Balcanilor şi la diferendele comerciale dintre UE şi SUA. 

· S-a discutat contribuţia sporită a Europei în procesul de reconstrucţie a provinciei Kosovo şi a zonei occidentale a Balcanilor, autorităţile americane argumentând că SUA a plătit deja cea mai mare parte a costurilor atacurilor aeriene ale NATO împotriva Iugoslaviei.

· În declaraţia finală a reuniunii, UE şi SUA au recunoscut “competenţa supremă a Consiliului de Securitate al Naţiunilor Unite în menţinerea păcii şi securităţii internaţionale”.

· UE şi SUA au convenit totodată, asupra unui “sistem de alertă rapidă” pentru a preveni conflictele bilaterale, în special pe cele pe cele cu caracter comercial, deşi vor fi incluse şi cele cu caracter politic şi economic. Prin acest sistem, cele două părţi doresc să evite transformarea conflictelor bilaterale în “probleme politice şi economice importante. 

3. Seminar NATO la Budapesta

La 21 iunie 1999, s-a desfăşurat la Budapesta, seminarul NATO referitor la reconstrucţia regiunii Kosovo. Reuniunea s-a desfăşurat sub înaltul patronaj al preşedintelui Republicii Ungare precum şi a comandantului forţelor NATO pentru Europa, generalul Wesley Clark. 

În cadrul reuniunii generalul Wesley Clark a afirmat că preşedintele iugoslav, Slobodan Miloşevici, continuă să fie o ameninţare pentru stabilitatea regională în Balcani, “preşedintele Miloşevici este înfrânt, dar nu este scos din joc. El are alte ţinte - Muntenegru, Voivodina - şi deasigur Republica Srpska”. 

Referitor la dificultatea procesului de pace în Kosovo, generalul american a declarat că se va urmări stabilirea unui climat de pace în care nu vor avea loc acte de răzbunare. În acest proces UCK va fi un factor cheie în viitorul provinciei Kosovo. 

Premierul ungar, Viktor Orban, a declarat în cadrul întâlnirii, referitor la exigenţele comunităţii maghiare din Voivodina, că maghiarii şi-au redacta deja un proiect în ce priveşte viitorul lor în provincie, concepţia despre autonomie, iar după alegeri va fi înfiinţat Consiliul Naţional Maghiar care poate să le ofere protecţie în faţa potenţialelor conflicte.

4. Declaraţii ale oficialităţilor ungare referitoare la statutul Voivodinei

Premierul ungar, Viktor Orban, a apreciat miercuri, 16 iunie a.c., la Budapesta că în contextul reglementării conflictului din Kosovo, există posibilitatea de a se ajunge la un acord referitor la situaţia etnicilor maghiari din provincia sârbă Voivodina.

“Este un semn bun faptul ca maghiarii din Voivodina au reuşit să elaboreze un concept asupra autonomiei care să poată fi prezentat comunităţi internaţionale” – a opinat şeful executivului de la Budapesta, într-o declaraţie transmisă de postul naţional de radio din Ungaria.

“Este obligaţia şi responsabilitatea guvernului ungar să determine susţinerea acestor idei de către factorii de decizie occidentali”, a menţionat el.

Pe aceeaşi temă, premierul Orban a declarat marţi 15 iunie în localitatea slovenă Maribor, unde a avut o reuniune cu omologii săi din Slovenia şi Italia: “În Voivodina trăieşte o comunitate maghiară de 350000 de persoane, aceasta fiind ultima minoritate naţională de aceste dimensiuni care nu a fost încă ţinta unui război civil dus pe motive etnice. De aceea, solicit de fiecare dată comunităţii internaţionale să acorde o atenţie deosebită Voivodinei şi populaţiei sale de origine maghiară, atunci când încearcă să construiască un viitor pentru Balcani în cadrul unui plan de stabilitate”. Cu ocazia intervenţiei sale radiodifuzate, primul-ministru ungar şi-a exprimat şi preocuparea faţă de “pericolul real” pe care îl prezintă faptul că, în ultimii ani, ca urmare a conflictelor din R F Iugoslavia, în Voivodina şi-au găsit refugiu aproximativ 250000 sârbi din Bosnia. Şi date fiind evoluţiile prezente din regiune, fenomenul s-ar putea repeta, a mai spus Viktor Orban.

Secretarul de stat politic al Ministerului Ungar de Externe, Zsolt Nemeth, a acordat recent un amplu interviu publicaţiei “Magyar Nemzet”, în cadrul căreia expune “cei trei piloni ai autonomiei Voivodinei” sau “autonomia pe trei niveluri”, cum este numită viziunea Budapestei asupra sorţii acestei provincii sârbe. Guvernul maghiar consideră că descentralizarea statului, federalizarea lui şi aplicarea principiului subsidiarităţii ar contribui substanţial la democratizarea Republicii Federale Iugoslavia. 

Cei trei piloni ai autonomiei sunt:

Autoguvernarea personală


Scopul acesteia este de a crea un cadru instituţional, prin care comunitatea maghiară din Voivodina să ia în mod independent deciziile, privind probleme care îi afectează direct, identitatea naţională (educaţie, informare, uzul limbii materne, protejarea monumentelor istorice, relaţii transfrontaliere, simboluri naţionale, buget, etc.)

Autoguvernarea personală nu are ca obiectiv separarea teritorială, dar o astfel de organizare presupune o bază constituţionlă specială şi organisme alese democratic şi independent. Conducerea formată prin alegeri ar forma un Consiliu Naţional Maghiar, alcătuit în baza pluralismului democratic în cadrul comunităţii. 

Autoguvernarea teritorială

Aceasta ar presupune constituirea unei federaţii de localităţi voivodiene în care maghiari ar fi majoritari. Scopul instituirii sale este crearea condiţiilor necesare implicării directe a maghiarilor şi a altor nationalităţi care trăiesc pe teritoriul Voivodinei în luarea deciziilor care afectează identitatea naţională. Ea implică şi garantarea drepturilor locuitorilor minoritari din provincie – sârbi şi croaţi. 

Prerogativele autoguvernării teritoriale includ: guvernarea (şi coordonarea guvernării), localităţilor, dezvoltarea regională, cooperarea regională şi transfrontalieră, protejarea mediului, asistenţă socială, garantarea condiţiilor pentru folosirea oficială a limbilor maghiară, sârbă şi croată. Autoguvernarea teritorială are dreptul de a aproba numirea curţilor regionale de justiţie, a birourilor procurorilor locali şi regionali, a autorităţilor locale ale Ministerului de Interne şi a conducerii Birourilor fiscale de pe teritoriul său. 

Organismele de conducere sunt alese în mod direct, simultan cu alegerile locale. 

Autonomia provinciei

Propunerea comunităţii maghiare din Voivodina, include revenirea la autonomia care a existat şi a funcţionat în cadrul Republicii Serbia între anii 1974-1989, cu drepturi afirmate şi extinse. Procedura de revenire ar implica un acord între RF Iugoslavia, Serbia, provincia autonomă Voivodina, care din punct de vedere tehnic continuă să existe, şi comunitatea maghiară. 

Astfel, provincia va avea legislativ, executiv şi jurisdicţie proprii, toate guvernate în baza unei constituţii separate şi proprii. Tuturor cetăţenilor Voivodinei le vor fi garantate drepturile de exprimare şi dezvoltare a caracteristicilor lor naţionale, lingvistice, religioase şi naţional-comunitare, în conformitate cu documentele naţionale şi urmând practicile europene. 

În privinţa aplicării dreptului la emancipare culturală şi lingvistică, comunităţii maghiare din Voivodina i se garantează următoarele drepturi pe teritoriul provinciei autonome: folosirea publică şi oficială a limbii materne, inclusiv în scris, mass-media în limba maghiară, inclusiv fondarea şi administrarea de asociaţii educaţionale, ştiinţifice, culturale şi religioase, subvenţionate de guvern, folosirea smbolurilor naţionale, educaţie în limba maternă la toate nivelurile, reprezentare proporţională în instituţiile şi oficiile guvernamentale.

5. Problema Kosovo şi extinderea UE

Luni 21 iunie a.c., miniştrii de externe din Uniunea Europeană (UE) s-au reunit la Luxembourg pentru a discuta problema reconstrucţiei Balcanilor. În urma discuţiilor, s-a constat că: 

· Iugoslavia nu îndeplineşte în prezent condiţiile pentru a încheia “acorduri de stabilizare şi de asociere” cu UE. Consiliul de miniştrii a remarcat, în schimb, progresele din alte ţări balcanice, mai ales din FYROM (Foata republică Iugoslavă a Macedoniei) şi într-o mai mică măsură, din Albania.

· Comisia Europeană a propus crearea unui nou tip de relaţii contractuale cu UE pentru promovarea “unei păci durabile, a democraţiei, a stabilităţii şi a prosperităţii” în cele cinci ţări pe care le are în vedere: Albania, Bosnia-Herţegocina, Croaţia, FYROM, Iugoslavia.

· Procesul de stabilizare şi de asociere comportă un aspect economic (măsuri comerciale, asistenţă economică şi bugetară), cooperare în materie juridică, dezvoltarea dialogului politic.

Tot în aceasţă perioadă, şeful Comitetului de Acţiune pentru Extinderea UE, Nicholaus Van der Pass, a declarat că problema Kosovo a scos în evidenţă necesitatea integrării în Uniune a ţărilor din Balcani. În acest sens, el a reafirmat că, “dacă nu ar fi fost criza din Kosovo, Uniunea Europeană nu ar fi oferit în acest moment Albaniei şi FYROM, împreună cu Bosnia, Croaţia şi RF Iugoslavia perspectiva admiterii pe termen lung”. “Întâlnirea liderilor UE din decembrie a.c., ar putea decide adăugarea României, Bulgariei, Slovaciei, Letoniei şi Lituaniei, pe lista ţărilor din primul val al extinderii, scop în care miniştrii de externe ai acestora se întâlnesc la Bruxelles cu omologii lor din ţările membre pentru pentru a examina stadiul îndeplinirii condiţiilor de aderare”, a precizat responsabilul respectiv. 

6. Franţa – Consiliul Constituţional a declarat neconstituţională Carta limbilor regionale sau minoritare

În Franţa a fost respinsă Carta limbilor regionale şi minoritare de către Consiliul Constituţional. Miercuri, 16 iunie a.c., instanţa care se pronunţă asupra constituţionalităţii proiectelor de lege ce urmează a fi adoptate de către Parlament a decretat neconstituţionalitatea unora dintre articolele acestei Carte.

Carta limbilor regionale şi minoritare a fost semnată de către Franţa la ultimul Comitet de Miniştri al Consiliului Europei, desfăşurat la Budapesta, cu unele amendamente şi precizări: limbile regionale şi minoritare nu vor fi folosite în administraţie şi justiţie, iar învăţarea acestora nu înseamnă sustragerea de la învăţământul în limba franceză, ci doar studiul limbilor şi culturilor minoritare.

O săptămână mai târziu, a fost făcută publică o scrisoare a unor intelectuali francezi care cereau Adunării Naţionale să nu ratifice documentul care este un adevărat pericol pentru statul naţional şi unitatea poporului francez .

Înaintea intrării Cartei în procedura legislativă, preşedintele Chirac s-a adresat Consiliului Legislativ solicitându-i să se pronunţe asupra constituţionalităţii sale. Considerând că unele clauze ale Cartei sunt contrare principiului indivizibilităţii Republicii Franceze şi principiului “unicităţii poporului francez” pentru că tind să confere drepturi specifice unor grupuri lingvistice în interiorul teritoriului franceze, Consiliul Constituţional a declarat Carta limbilor regionale şi minoritare neconstituţională din punctul de vedere al dreptului francez.

7. Vizita preşedintelui elen, dl. Constantinos Stephanopoulos în România

Vizita preşedintelui Greciei, dl. Constantinos Stephanopoulos, în România începută pe data de 16 iunie a.c., a avut ca principală temă de discuţie reconstrucţia Balcanilor.

· Preşedinţii României şi Greciei s-au angajat să-şi unească forţele pentru a schimba imaginea Balcanilor de butoi de pulbere a Europei promovând stabilitatea şi democraţia după conflictul din Iugoslavia. “Vechea imagine a Balcanilor de butoi cu pulbere al Europei trebuie înlocuită cu una nouă – aceea de container cu marfă al Europei” – a spus dl. Emil Constantinescu.

· S-a căzut de acord că UE şi SUA ar trebui să joace, amândouă, un rol important în sprijinirea efortului de dezvoltare a Balcanilor: “Acest Plan Marshall presupune reinstaurarea democraţiei în toate ţările din regiune, în primul rănd în Iugoslavia… pentru a netezi calea participării ei, în cele din urmă, la proiectele de dezvoltare regională”. 

· A avut loc întâlnirea oamenilor de afaceri români şi greci pentru a discuta diversele modalităţi în care companiile ar putea avea un rol în proiectele de reconstrucţie a Balcanilor prevăzute de Planul de Stabilitate. Pentru a evita situaţia de după conflictul din Bosnia din perioada 1992-1995, când companiile romăne au fost excluse din principalele proiecte de reconstrucţie.

· Liderul elen a declarat că Grecia va sprijini nominalizarea României pentru demararea negocierilor de aderarea la UE cu ocazia reuniunii la vărf a organismului european, ce urmează să aibă loc în luna decembrie la Helsinki.

8. Reuniunea anuală la nivel ministerial a CEFTA

La Budapesta, a început vineri 18 iunie 1999, reuniunea anuală la nivel ministerial a Acordului Central European de Comerţ Liber (CEFTA). Reuniunea, prezidată de ministrul ungar al economiei, Atilla Chikan a fost consacrată comerţului multilateral şi restricţiilor vamale. 

România a fost reprezentată de o delegatie condusă de ministrul industriei şi comerţului, dl. Radu Berceanu. Delegaţia romănă a participat de asemena şi la lucrările sesiunii comitetului mixt de colaborare româno-ungară şi a fost primit de premierul Ungariei, dl. Vikton Orba.

La reuniune au participat reprezentanţii tuturor ţărilor membre ale CEFTA (Republica Cehă, Ungaria, Slovacia, Polonia, Slovenia, România şi Bulgaria).

S-a adoptat o hotărâre privind constituirea unei subcomisii pentru probleme de comerţ cu produse agrare. Noul organism ar urma să analizeze problemele apărute în acest domeniu şi să studieze perspectivele procesului de liberalizare a comerţului cu produse agricole în cadrul organizaţiei.

Într-o conferinţă de presă susţinută la încheierea lucrărilor, ministrul ungar al economiei, Atilla Chikan, a anunţat că în perioada 19-20 octombrie a.c., va avea loc la Budapesta o reuniune la vârf (la nivel de prim-miniştrii) a statelor semnatare a Acordului Central-European de Comerţ Liber (CEFTA). Participanţii la reuniune au examinat măsuri de protecţie a pieţei, care să fie aplicate în ţările membre. Totodată, printr-un protocol, au fost chemate statele membre să-şi rezolve disputele în domeniu pe calea negocierilor, în conformitate cu principiile de bază ale CEFTA.

Şeful delgaţiei române, dl. Radu Berceanu, s-a întâlnit, vineri, 18 iunie, cu ministrul economiei din ţara gazdă, dl Atilla Chikan. Întrevederea s-a axat pe problema exporturilor ungare de carne de porc şi carne de pasăre în România, în contextul actual şi perspectivele relaţiilor comerciale bilaterale. Referitor la solicitarea părţii ungare ca România să suspende măsura recent adoptată, de majorare a taxelor vamale la importul acestor produse originare din Ungaria, dl. Radu Berceanu a menţionat că situaţia dificilă a sectorului cărnii din România, în contextul presiunii exercitate de majorarea importurilor, de asemenea produse puternic subvenţionate din Ungaria, face imposibilă adoptarea în acest moment a unei astfel de decizii.

De asemenea, partea română şi-a manifestat convingerea că înfiinţarea în cadrul CEFTA a unui Subcomitet pentru comerţul cu produse agricole va facilita abordarea şi rezolvarea problemelor complexe cu care se confruntă în prezent ţările CEFTA în domeniul schimburilor cu produse agricole.

Delegaţia română şi-a exprimat disponibiltatea faţă de continuarea consultărilor, în conformitate cu prevederile acordului CEFTA. În acest context, dl. Berceanu a cerut părţii ungare să analizeze favorabil unele cereri vizând majorarea exporturilor româneşti în Ungaria.

Partea ungară s-a arătat favorabilă majorării contingentelor la importul unor produse industriale originare din România, cum ar fi autoturismele Daewoo-Matiz, produse siderurgice, detergenţi, textile. În acest fel, pot fi echilibrate relaţiile comerciale dintre cele două ţări şi se poate conta pe o dezvoltare viitoare armonioasă a acestora.

9. Vizita Secreatarului de Stat american Madeleine Albright în România

Secretarul de stat american, Madeleine Albright, s-a aflat în ziua de 22 iunie 1999, într-o vizită de trei ore la Bucureşti. Înaltul demnitar a purtat discuţii la Palatul Cotroceni cu preşedintele Emil Constantinescu, ministrul afacerilor externe, Andrei Pleşu, premierul Radu Vasile, cei doi consilieri prezidenţiali, Zoe Petre şi Dorin Marian. La finalul întâlnirii, Andrei Pleşu şi Madeleine Albright au ţinut o conferinţă de presă comună. 

· Secretarul de Stat american a apreciat rolul memorabil pe care l-a avut România în soluţionarea crizei din Kosovo prin izolarea regimului Miloşevici. Recunoscând că Europa nu poate fi stabilă, Madeleine Albright a subliniat necesitatea ca atât SUA, cât şi ţările din zonă să conlucreze pentru refacerea economică, proces în care România trebuie să-şi asume rolul de lider. Emil Constantinescu şi premierul Radu Vasile au demonstrat acest lucru. 

· Madeleine Albright a subliniat că România oferă un exemplu Serbiei în ceea ce priveşte convieţuirea interetnică, asigurând totodată că suveranitatea şi integritatea teritorială a României este foarte importantă pentru SUA. 

· Madeleine Albright a afirmat că SUA vor sprijini integrarea României în NATO, mai ales că, prin implicarea sa în conflictul din Kosovo, ţara noastră a demonstrat că este un membru de valoare pentru Alianţă. 

· Tot pe linia sprijinului acordat de către SUA, Albright a spus că România va fi susţinută pentru preşedinţia OSCE din anul 2001. 

· Referitor la sprijinul oferit României pentru refacerea economică după războiul din Iugoslavia, Secretarul de Stat a apreciat eforturile făcute de români, dar nu a avansat nici o cifră concretă în acest sens. Totuşi Albright a transmis preocuparea guvernului american pentru datoria externă a României despre care s-a discutat ieri, 22 iunie, şi care va face subiectul unor discuţii viitoare. 

· În privinţa situaţiei din Kosovo, Madeleine Albright a spus că SUA nu sunt pentru independenţa provinciei, ci pentru un grad ridicat de autonomie, susţinând necesitatea democratizării Iugoslaviei. 

La rândul său, ministrul român de externe Andrei Pleşu, a apreciat în urma întălnirii cu Madeleine Albright că România, prin comportamentul ei exemplar în criza din Kosovo, poate fi socotită membru al familiei NATO.

El a spus că dacă există suspiciuni de servilism, stunci interesul naţional este singurul scuzabil. 

· Ministrul de externe a spus că efectele pozitive post conflict trebuie să fie democratizarea Iugoslaviei şi consolidarea economică şi demografică a sud-estului Europei.

· În acest sens Andrei Pleşu a propus secretarului de stat american participarea României la reconstrucţie şi asumarea unui rol catalizator în cooperarea cu statele sud-est europene. Concret, Andrei Pleşu a susţinut că România să fie un punct de întâlnire pentru pregătirea Pactului de Stabilitate din zonă şi a reuniunilor pe această temă, în care ţara noastră şi alte state din zonă să aibă rolul de preşedinte şi copreşedinte.

10. Raportul anual al Federaţiei Internaţionale Helsinki despre încălcarea drepturilor omului

· Raportul examinează situaţia, în anul 1998, a drepturilor omului în 39 de ţări europene şi în foste state comuniste.

· “În Iugoslavia ne-am confruntat cu încălcări masive şi terifiante ale drepturilor omului” a declarat Aaron Rhodes, directorul FIH. El a adăugat că “FIH şi alte organizaţii umanitare au cerut, de mai bine de un deceniu, o angajare internaţională mai activă în Kosovo”. 

· Raportul FIH critică mai multe ţări din Europa de est şi republici din fosta Uniune Sovietică pentru limitările libertăţii de expresie şi a presei, îndeosebi în Turkmenistan, Azerbaidjan, Croaţia, Kârgâzstan şi Rusia. Practici “discriminatorii” la adresa minorităţilor religioase sunt criticate în Austria, Franţa, Letonia, Rusia şi în mai multe ţări din Asia centrală. În unele ţări, dreptul de a crea partide politice este încălcat, în special în Belarus, unde orice organizaţie poate fi interzisă în mod arbitrar.

· Potrivit raportului drepturile minorităţilor rămâne una dintre chestiunile cele mai sensibile în câteva ţări, printre care România, Croaţia, Letonia, Slovenia şi Iugoslavia.

 

 

 

 

 

 

 

 

 

 

 

 

 

ANEXE

Raport anual al Institutului Internaţional de Cercetări în domeniul Păcii 

A. Intervenţia NATO în Iugoslavia demonstrează că “războaiele viitoare, chiar dacă sunt lansate pe scară mare, nu vor semana cu cele din trecut”, se afirmă în raportul anual al Institutului Internaţional pentru Cercetări în domeniul Păcii de la Stockholm (SIPRI), publicat în ziua de 16 iunie a.c.

· Aceste noi conflicte vor rezulta din “încălcarea masivă a drepturilor omului şi ale minorităţilor şi din epurarea etnică, comise de politici naţionaliste agresive”, explică SIPRI. “Comunitatea internaţională nu poate tolera aceste încălcări, dar nu se ştie încă cine trebuie autorizat să constrângă un stat să respecte drepturile care au fost încălcate, inclusiv pe cele ale propriilor săi cetăţeni”, adaugă institutul.

· Subliniind că integritatea statelor trebuie să constituie fundamentul dreptului internaţional, SIPRI apreciază că suveranitatea lor nu este, din această cauză “absolută’. “Exercitând această suveranitate împotriva naţionalilor lor, statele au în acelaşi timp obligaţia să-şi respecte angajamentele internaţionale”, potrivit instiutului menţionat.

· Concomitent, nici un stat nu deţine monopolul puterii în aplicare a dreptului internaţional, şi Consiliului de Securitate al ONU îi revine hotărârea în privinţa măsurilor ce trebuie luate în acest scop, consideră SIPRI, făcând o aluzie la NATO, care a intervenit în Iugoslavia fără a avea mandat din partea ONU.

· Pentru a se justifica, intervenţiile militare, “trebuie să fie mandatate şi legitimate de o masă critică de state”, potrivit SIPRI, care crede că detectează lacune în legea internaţională, atunci când este vorba de o intervenţie cu caracter umanitar. Pe viitor trebuie stabilită o nouă ordine mondială, care nu numai că-şi apropriază declaraţtiile de respectare a drepturilor şi a minorităţilor, dar precizează şi mecanismele de restabilire a drepturilor care au fost nesocotite”, considera institutul din Stockholm.

· Acesta estimează că actualul context de securitate internaţională se caracterizează prin: 

· Noul rol al Statelor Unite ale Americii care, dispunând de o putere inegalată, sunt “tentate să ducă o politică de securitate hegemonică, a cărei alternativă este parteneriatul cu alte ţări”;

· Instabilitatea ce rezultă din “lipsa capacităţii de a acţiona şi caracterul anti-democratic” al anumitor state, care se află frecvent la originea instituţionalizării crizelor locale;

· Globalizarea economică şi tehnologică, ce este în contradicţie cu regionalizarea şi fragmentarea sferei politice;

· Armele de distrugere în masă care, aşa cum este în cazul Indiei şi Pakistanului, aflate în conflict în legătură cu Caşmirul, pot să servească şi altor obiective, în afară de cele politice.

· Comunitatea internaţională trebuie, din această cauză, să înceapă să caute un nou sistem de securitate, care să fie “comun, universal şi bazat pe cooperare’. Acest nou sistem este impus de trei schimbări fundamentale în relaţiile internaţionale, explică SIPRI: globalizarea demonstrează că puterea şi bogăţia nu mai sunt determinate doar de teritoriu, drepturile omului şi regula de drept, nu mai sunt contestate valori comune ce instituie actuala ordine mondială, şi, pe viitor, în virtutea legii penale internaţionale, poate fi angajată răspunderea personală a conducătorilor.

B. Procesul de adaptare a organismelor de securitate europene în perioada după “războiul rece” a înregistrat noi progrese în 1998:

· Parlamentele ţărilor membre ale NATO au ratificat extinderea Alianţei spre Republica Cehă, Polonia şi Ungaria;

· OSCE a relizat dezbateri asupra evoluţiilor survenite în Iugoslavia şi în Kosovo;

· Dezbaterile asupra securităţii s-au axat asupra viitorelor misiuni şi mandate ce trebuie acordate de ONU, NATO, OSCE şi UEO şi asupra relaţiilor ce trebuie să guverneze aceste instituţii;

· Organismele de securitate europene vor trebui să ia iniţiative curajoase dacă vor să pună în practică reformele necesare pentru a le permite să contracareze pericolele cu care Europa riscă să se confrunte în secolul următor;

· SUA trebuie să vegheze pentru a deveni mai degrabă un partener al acestor organisme, strângând legăturile transatlantice care le leagă, decât un actor hegemonic în NATO şi OSCE;

· Relaţiile SUA – Rusia nu au avut o influenţă decisivă asupra evoluţiilor securităţii europene constatate anul trecut, cum a fost cazul în ani precedenţi;

· Rusia rămâne esenţială în construcţia securităţii europene, în pofida slăbiciunilor sale – economică, militară şi politică; totodată statutul acestei ţări pe scena internaţională rămâne tributar evoluţiei sale pe plan intern;

· Prezenţa SUA în Europa rămâne esenţială, deopotrivă pentru Europa Occidentală şi Centrală, cât şi pentru Rusia;

· Chiar dacă structurile europene de securitate au fost reformate, “ele nu par să fie gata încă să se confrunte cu focarele interne de instabilitate şi insecuritate”;

· Securitatea europeană trebuie să se bazeze pe cooperarea multilaterală şi determinarea de a conduce acţiuni comune pentru prevenirea sau soluţionarea conflictelor.

Referitor la cheltuielile pentru înarmare raportul afirmă că acestea au continuat să scadă în lume în 1998, în timp ce producţia de arme a înregistrat o uşoară creştere.

Controlul armelor convenţionale a înregistrat puţine progrese în 1998, fiind aproape blocate. Conform SIPRI, divergenţele au apărut între SUA şi Rusia, în legătură cu aplicarea Tratatului privind forţele convenţionale din Europa (CFE, 1990). Cauzele impasului actual trebuie căutate în mediul de securitate din Europa şi în politicile promovate pe plan intern de Rusia şi SUA.

Reuniunea G-8

Principalele puncte ale Declaraţiei privind problemele regionale şi ale Comunicatului final

Prezentăm principalele puncte ale lucrărilor summit-lui G-8 (SUA, Japonia, Germania, Franţa, Marea Britanie, Italia, Canada şi Rusia), care s-a desfăşurat la Köln, între 18-20 iunie, la încheierea căruia G-8 a publicat o declaraţie privind problemele regionale şi un Comunicat.

1. Declaraţie privind problemele regionale

Kosovo

G-8 cere tuturor părţilor implicate în conflictul din Kosovo să respecte armistiţiul şi să se conformeze în totalitate prevederilor conţinute în Rezoluţia 1244 a Consiliului de Securitate al ONU, precum şi în acordurile de retragere a forţelor iugoslave şi sârbe din Kosovo şi de demilitarizare a grupărilor înarmate de etnici albanezi din Kosovo.

G-8 consideră că una dintre priorităţi este permiterea revenirii acasă a tuturor refugiaţilor şi asigurarea securităţii tuturor persoanelor care trăiesc în Kosovo, înclusiv a sârbilor şi a celorlalte minorităţi. G-8 intenţionează să participe la o conferinţă a donatorilor în iulie, menită să răspundă necesităţilor imediate de ajutor umanitar în Kosovo. O a doua conferinţă va fi organizată în toamnă pentru a lansa procesul de ajutor pentru ansamblul regiunii Balcanilor.

Pactul de Stabilitate pentru Balcani

G-8 cere Republicii Federale Iugoslavia (RFI– Serbia şi Muntenegru) să respecte totalitatea principiilor şi obiectivelor Pactului de Stabilitate pentru Balcani, adoptat la 10 iunie la Köln, care prevede acordarea unui ajutor internaţional în regiune în schimbul angajamentelor de neagresiune, de democratizare şi de respectare a drepturilor omului. 

Iordania

G-8 face apel la “creditorii internaţionali” din Iordania să acorde acestei ţări un ajutor economic prin reducerea, în principal, a datoriei ei.

Cipru

G-8 cere secretarului general al ONU să invite oficialităţile de la Nicosia şi Ankara să discute problema cipriotă cu ocazia “negocierilor care vor avea loc în toamna acestui an”.

Orientul Mijlociu

G-8 face apel la Israel şi la palestinieni “să finalizeze în termen de un an” negocierile referitoare la statutul permanent al teritoriilor palestiniene.

Caşmir

G-8 face apel la încetarea imediată a luptelor în Caşmir.

Nigeria

G-8 va susţine revenirea Nigeriei la puterea civilă şi la democraţie.

2. Comunicat

Economia mondială

G-8 consideră că măsurile adoptate pentru susţinerea creşterii în marile ţări industrializate şi “eforturile semnificative” ale unor pieţe în tranziţie au ameliorat perspectivele economice. “Cu toate acestea, persistă unele dificultăţi”. 

Datoria Rusiei

G-8 cereClubului de la Paris (care reuneşte principalii creditori publici) “să negocieze rapid, din momentul în care acordul cu FMI va intra în vigoare, un acord de reeşalonare a datoriei cu Rusia”.

Comerţul mondial

G-8 face apel la toate ţările să reziste presiunilor protecţioniste şi să-şi deschidă şi mai mult pieţele. G-8 a cerut tuturor ţărilor să lanseze, cu ocazia conferinţei ministeriale a Organizaţtiei Mondiale a Comerţului (OMC), ce se va desfăşura la Seattle, în decembrie 1999, “un nou ciclu de negocieri ample şi ambiţioase”.

Educaţie

G-8 a hotărât să acţioneze în favoarea obiectivelor enunţate într-un text separat, denumit Carta de la Köln. Aceasta avansează la rang de principiu ideea că “flexibilitatea şi schimbarea vor fi caracteristicile secolului al XXI-lea” şi că “mobilitatea va fi mai mult ca oricând o exigenţă”. Guvernele şi sectorul privat trebuie să investească într-un sistem de educaţie şi de formare “de-a lungul întregii vieţi”. 

Garanţii sociale

G-8 face apel la Fondul Monetar Internaţional (FMI) şi Banca mondială (BM) să sprijine şi să pună în aplicare politici de protecţie socială în ţările în curs de dezvoltare. 

Iniţiative privind datoriile

G-8 a hotărât să dea un nou impuls reducerii datoriilor ţărilor în curs de dezvoltare. Pentru aceasta, G-8 a optat Iniţiativa de la Köln, care presupune “o reducere mai radicală, mai amplă şi mai rapidă” a datoriei ţărilor din Lumea a treia. Cei opt insistă pentru repartizarea echitabilă a poverii datoriei între donatori. Comunicatul nu dă cifre, dar, în opinia liderilor G-8, reducerea ar putea reprezenta 65-70 miliarde de dolari.

Provocările Mondiale

SIDA: G-8 reafirmă necesitatea de a lupta împotriva SIDA “graţie unei strategii care să îmbine mijloacele de profilaxie, producerea unui vaccin şi o terapie corespunzătoare”.

Securitatea alimentară: propunerea preşedintelui francez Jacques Chirac, de înfiinţare a unui Inalt Consiliu Ştiinţific Mondial perntru securitatea alimentară, urmează să fie adusă în atenţia “Subgrupului de lucru al OCDE privind armonizarea asupra supravegherii regulatorii în domeniul biotehnologiei”. Subgrupul va alcătui un raport pentru viitorul summit.

Virusul anului 2000: G-8 a anunţat desfăşurarea unui conferinţe privind virusul anului 2000, conferinţa este menită să elaboreze planuri de reacţie urgentă în caz de pene de curent în sectoarele cele mai sensibile.

Comunicatul final conţine: 

· Angajamentul G-8 de a acţiona în vederea sprijinirii şi sporirii efectelor pozitive ale globalizării;

· Sprijinul pentru o nouă rundă de negocieri comerciale menite să atragă mai multe naţiuni în curs de dezvoltare într-un regim al liberului schimb. “Încurajăm acele ţări care nu sunt încă membre ale OMC să adere, prin acceptarea principiilor acesteia”;

· Recunoaşterea că în perioadă de criză financiară, cheltuielile pentru programe sociale nu trebuie reduse;

· Un plan de accelerare a acţiunilor realizate împreună cu ţările în curs de dezvoltare pentru a le ajuta să întrunească standardele de muncă, inclusiv Convenţia privind eliminarea celor mai grave forme de exploatare a copiilor;

· Recunoasterea că schimbările climaterice sunt o ameninţare foarte serioasă la dezvoltarea susţinută;

· Un angajament de consolidare a cooperării în domeniul securităţii şi al neproliferării nucleare;

· Un apel la adresa Indiei şi Pakistanului, la un an de la testele nucleare efectuate de acestea, de a se alătura eforturilor de dezarmare şi de neproliferare;

· recunoaştere a faptului că “riscurile şi cauzele conflictelor violente trebuie supravegheate mai eficient, iar informaţiile trebuie făcute publice pentru a preveni astfel de conflicte”;

· Acordul de “sprijinire a eforturilor organizaţiilor regionale şi o înţelegere de a extinde capacitatea lor de acţiune juridică şi operaţională, în conformitate cu legea internaţională, pentru a contribui la controlul şi la soluţionarea conflictelor în regiunea în cauză”.

